הולשטיין קיל

היסטוריה

מועדון הכדורגל הולשטיין קיל נוסד כתוצאה ממיזוג בין שני מועדונים, קילר פוסבאל-פריין פון 1900 וקילר פוסבאל-קלאב הולשטיין. קילר פוסבאל-פריין החל כמועדון התעמלות בשנת 1844, שלא זכה להצלחה גדולה, ובהמשך הפך גם למועדון אתלטיקה. בשנת 1900 הפך המועדון לקבוצת כדורגל. קילר פוסבאל-קלאב הולשטיין הוקם כמועדון כדורגל בשנת 1902. האיחוד בין שני המועדונים התרחש בשנת 1908, והשם שניתן למועדון המאוחד הוא הולשטיין קיל. כבר בתחילת ימיו הפך המועדון המאוחד למועדון מצליח, שאף הגיע לגמר אליפות גרמניה בכדורגל 1910, שם הפסיד בגמר לקרלסרוהה FV בתוצאה 1-0 לאחר הארכה. כעבור שנתיים, זכה מועדון הולשטיין קיל באליפות גרמניה בכדורגל 1912, שהיא האליפות היחידה בתולדות המועדון, לאחר ניצחון 1-0 בגמר על אותה FV קרלסרוהה, משער של ארנסט מולר. בשנת 1914 נוספו למועדון מחלקות אתלטיקה והוקי שדה, והשם שונה לשפורטפריין הולשטיין פון 1902 (בתרגום לעברית, מועדון ספורט הולשטיין החל משנת 1902). מלחמת העולם הראשונה שהתקיימה באותו זמן גרמה להיחלשות משמעותית של המועדון, אך בשנות ה-20 של המאה ה-20 השיג המועדון מספר הישגים, לרבות הגעה לגמר אליפות גרמניה בכדורגל 1930, שם הפסיד בתוצאה 5-4 להרטה ברלין. במהלך מלחמת העולם השנייה, תחת משטר הרייך השלישי, חולקו ליגות הכדורגל הכדורגל העליונות בגרמניה ל-16 מחוזות, כאשר המתחרה העיקרית של הולשטיין קיל במחוז שלה הייתה המבורג. בשנת 1942 פוצל המחוז בו התחרו הולשטיין קיל והמבורג לשתי ליגות, ליגת המבורג וליגת שלזוויג הולשטיין. הדבר גרם לכך שלהולשטיין קיל לא הייתה מתחרה רצינית במחוז שלה, והאליפויות היו מובטחות לה עד לתום המלחמה, וכתוצאה מכך, גם השתתפויות במשחקי הפלייאוף על האליפות של גרמניה כולה. הולשטיין קיל רשמה באותו זמן הישגים כמו הגעה לחצי גמר האליפות בגרמניה בשנת 1943.
לאחר המלחמה והארגון מחדש של הליגות בגרמניה, כאשר חולקה גרמניה המערבית לחמש ליגות ראשונות מרכזיות, הולשטיין קיל שיחקה בליגה הצפונית (אוברליגה נורד), וסיימה פעמיים כסגנית, בשנים 1953 ו-1957. בשנת 1961 זכתה קבוצת המילואים של המועדון בגביע גרמניה לחובבים. בשנת 1963 הוקמה הבונדסליגה, אך הולשטיין קיל לא נכנסה אליה, והמשיכה לשחק באוברליגה נורד שהייתה השנייה בהייררכיית הליגות בגרמניה. הולשטיין קיל כשלה להעפיל לבונדסליגה, ובשנת 1974, כאשר בוצע ארגון מחדש של מבנה הליגות בגרמניה והוקמה הבונדסליגה השנייה, לא הצלחה הולשטיין קיל להיכנס אליה ושיחקה בליגה השלישית בהייררכיית הליגות, שהיא ליגה מחוזית. בשנת 1978 הצליחה הולשטיין קיל להעפיל לבונדסליגה השנייה, שחולקה אז למחוזות צפון ודרום, והשתלבה במחוז צפון. בשנת 1981 נשרה הולשטיין קיל בחזרה לליגה השלישית. עם איחוד גרמניה בשנת 1990, בוצעו שוב תהליכים ארגוניים בכדורגל הגרמני כאשר הצטרפו קבוצות מגרמניה המזרחית. בשנת 1994 הולשטיין קיל שיחקה בליגה השלישית בהייררכיית הליגות. בשנת 1996 נשרה הקבוצה לליגה הרביעית (מחוז שלזוויג הולשטיין) ובשנת 1998 העפילה בחזרה לליגה השלישית. ארגונים מחדש של הכדורגל הגרמני גרמו למועדון להתנדנד בין הליגה השלישית לרביעית בהייררכיית הליגות בגרמניה. בשנת 2006 הייתה קרובה הקבוצה להעפיל לבונדסליגה השנייה, אך כשלה. כעבור עונה נשרה הקבוצה לליגה הרביעית. בשנת 2009 העפילה הקבוצה לליגה הגרמנית השלישית, שהפכה לליגה כל-גרמנית באותה עונה, אך נשרה לליגות האזוריות כעבור עונה אחת. בשנת 2013 חזרה הולשטיין קיל לליגה השלישית, שם נשארה במשך ארבע עונות. בשנת 2017 העפילה הקבוצה לבונדסליגה השנייה לאחר שסיימה במקום השני בליגה השלישית. בעונת הבכורה של הולשטיין קיל בבונדסליגה השנייה, 2017/18, סיימה הקבוצה במקום השלישי ושיחקה במבחני העלייה לבונדסליגה מול וולפסבורג. הולשטיין קיל הפסידה בשני המשחקים בתוצאות 3-1 ו-1-0, ונשארה בבונדסליגה השנייה לעונה נוספת.